Rolls-Royce

Før krigen

I 1884 startet Frederick Henry Royce en elektrisk og mekanisk bedrift, og bygget sin første bil, en to-sylindret ti hesters bil, kalt Royce 10 HP, i 1904 i Manchester.  Han ble introdusert til Charles Stewart Rolls 4. mai samme år, og de ble enige om at Royce skulle produsere biler, og Rolls skulle ha enerett på å selge dem.  C.S.Rolls & Co Ltd solgte bilene, mens Royce & Co Ltd bygde dem. Kontrakten spesifiserte også at bilene skulle kalles Rolls-Royce.
Selskapet Rolls-Royce Ltd, ble stiftet 15. mars 1906. I 1908 flyttet selskapet produksjonen fra Royce & Co's lokaler i Manchester til Derby.
Silver Ghost, produsert fra 1906-1925 var selskapets første suksess.
I 1931 kjøpte selskapet opp rivalen Bentley, som hadde problemer i de økonomiske nedgangstidene.  Fra da opp til 2002 så var de fleste RR- og Bentley-modeller ofte svært like.
Selskapets første flymotor Rolls-Royce Eagle, ble bygget i 1914. Omtrent halvparten av flymotorene de allierte brukte i første verdenskrig kom fra Rolls-Royce.  Innen siste halvdel av 1920-tallet var flymotorer hovednæringen i selskapet.

Andre verdenskrig

Under andre verdenskrig ble all produksjonskapasitet brukt til flymotorproduksjon. Rolls-Royces legendariske Rolls-Royce Merlin-motor ble brukt i en rekke fly: Hawker Hurricane, Supermarine Spitfire, De Havilland Mosquito (tomotors), Avro Lancaster (fire-motors), Vickers Wellington (tomotors) og North American P-51 Mustang.  Over 160 000 Merlin-motorer ble produsert. Fabrikken i Crewe, Cheshire ble anlagt for flymotorproduksjon.

Etterkrigstiden

Sir Frank Whittle arbeidet nært med Rolls-Royce etter krigen med å lage kommersielle jetmotorer til fly. Selskapet som nå utelukkende produserte flymotorer brukte store ressurser på å utvikle jetmotorer og dette har blitt til et av Rolls-Royce kjerneprodukter. Gassturbinmotorene brukes til fly og til produksjon av strøm, bl.a. for elektrisk fremdrift i skip.
Bilproduksjon ble gjenopptatt i 1946 og man tok i bruk den nedlagte flymotorfabrikken i Crewe og brukte denne som bilfabrikk. Bilproduksjonen ble aldri noen betydelig del av konsernets omsetning etter andre verdenskrig.

Oppbrekkingen

Selskapet Rolls-Royce Ltd. gikk i oppløsning i 1973 etter at utviklingskostnadene til den moderne jetmotoren RB211 brakte finansiell kollaps. I stedet for konkurs kom staten inn og nasjonaliserte selskapet. På denne tiden gikk bildivisjonen rundt økonomisk på egen hånd og noen fant på å fisjonere ut bildivisjonen for å unngå at den også skulle bli nasjonalisert. Man fikk fra nå av to enheter, Rolls-Royce Plc (flymotordivisjonen), som var statseid, og Rolls-Royce motors Ltd. (bildivisjonen), som forble på private aksjonærers hender. Varemerket Rolls-Royce, som utvilsomt er et av verdens beste, ble overført til Rolls-Royce PLC og bildivisjonen fikk kun bruke varemerket på nåde fra Rolls-Royce PLC så lenge bildivisjonen  opprettholdt en førsteklasses kvalitet. Vickers PLC kjøpte i 1980 aksjene i Rolls-Royce motors Ltd. (bildivisjonen). I 1987 solgte den britiske staten sine aksjer i Rolls-Royce plc og selskapet er i dag verdens nest største flymotorprodusent.
I 1998 bestemte Vickers seg for å restrukturere sine eierandeler i andre selskaper. Aksjene i Rolls-Royce motors Ltd. ble lagt ut for salg og flere budgivere var med i en budrunde. Både Volkswagen og BMW var blant budgiverne. Volkswagen bød mest og fikk tilslaget med 430 millioner GBP. 
Rolls-Royce plc, som har rettighetene til varemerket, ønsket at BMW skulle vinne budkampen og de ønsket ikke at deres varemerke skulle assosieres med Volkswagen. Rolls-Royce plc besluttet at de ikke ville tillate at Volkswagen benyttet varemerket Rolls-Royce. Rolls-Royce plc solgte i en helt separat transaksjon retten til å benytte varemerket Rolls-Royce på biler til BMW for 40 millioner GBP.
Volkswagen sto igjen med all historie, kompetanse, bilfabrikken til Rolls-Royce, og rettighetene til grillen, maskotten og søstermerket Bentley, men manglet retten til varemerket Rolls-Royce.
BMW sto tilsvarende uten historie, kompetanse, bilfabrikken til Rolls-Royce, rettighetene til grillen og maskotten, men hadde retten til å bruke varemerket Rolls-Royce på sine biler. BMW etablerte datterselskapet Rolls-Royce Motor Cars Ltd og bygget en ny bilfabrikk fra grunnen av i Goodwood i England.
De to produsentene kom til enighet om at Volkswagen fikk produsere biler med merkenavnet Rolls-Royce, lisensiert fra BMW, i fem år fra 1998. Til gjengjeld skulle BMW få rettighetene til grillen og maskotten fra utløpet av 5-årsperioden.
Den første BMW-modellen med navnet Rolls-Royce het Phantom og kom i 2003.
Rolls-Royce motors Ltd. som Volkswagen hadde kjøpt, endret navn til Bentley Motors Ltd i 2003 og har siden kun levert biler med merket Bentley.